Karen Hækkerup (S), 2009-05-07:
Det var nedslående at høre forrige taler fortælle om alt det, man synes er så godt, og alt det, man absolut ikke vil gøre noget ved.
Den debat, der har været den sidste halve times tid, er meget kommet til at handle om resocialisering og om, hvordan vores kriminalforsorg virker.
Til det vil jeg sige, og det har jeg også sagt før: Det virker jo ikke særlig godt, når vi ser på, hvor mange gange folk bliver sat ind igen, når vi ser på, som fru Karina Lorentzen Dehnhardt sagde, hvor få der modtager undervisning, hvor elendige vores recidivprocenter er, og hvor dårlige vi er til at give folk en ordentlig løsladelse.
Så må man bare konstatere, at det kan man altså gøre langt, langt bedre, i øvrigt præcis som oppositionen samlet foreslår.
Men der er nogle ting, som jeg ikke nåede omkring, og som jeg selvfølgelig gerne vil knytte nogle ord til.
Der er brug for det her ekstra forslag, fordi det med straffe ikke kan stå alene, men der er altså også andre ting i det her forslag, som ikke er med, hverken i det, regeringen har sat i gang og som allerede pågår, eller i det, der er planlagt.
Noget af det, jeg vil sige, og som jeg især synes at jeg vil fremhæve, er f.eks. en ting som frit lejde, hvor man kan aflevere våben.
Det er i virkeligheden en ting, som vi fra oppositionen nu foreslår, men som også bakkes op af Hanne Bech Hansen, som jo altså er politidirektør i København, idet hun i sit høringssvar til L 211, som vi lige før behandlede, netop skrev, at kombinerer man strengere straffe, så skal der også være mulighed for frit lejde, og det synes vi selvfølgelig er dejligt at politidirektøren er enig med os i.
Vi mener også i beslutningsforslaget, at vi vil have noget mere grænsekontrol.
Det synes jeg også er vigtigt for at få stoppet tilgangen af våben og stoffer.
Så noterer vi os, at der skal være de nødvendige politiressourcer.
I den forbindelse vil jeg gerne sige, at det er meget svært at forestille sig, hvordan politisituationen skal komme til at fungere særlig godt fremadrettet.
Desværre er det møde, vi skulle have haft i politiforligskredsen, blevet aflyst.
Det er stadig væk ikke lagt frem, hvordan man har tænkt sig, at man skal spare de 340 mio. kr. ind, som er overforbrugt.
Det kan godt være meget bekymrende, også når vi ved, at vi står over for nogle kolossale udfordringer på politiområdet, ikke bare med bandekrigen, men også med det store topmøde og al den sikkerhed, som vi skal stille med der.
Vi stiller også i det her beslutningsforslag forslag om mere forskning.
Det mangler i dag, selv om vi alle sammen godt ved, hvad det er for nogle mennesker, der primært havner i vores fængsler, det er nemlig mennesker, som har haft en utrolig hård opvækst, som primært kommer fra splittede hjem, som har oplevet mange svigt i deres liv, som har oplevet, at de har haft svært ved at klare sig i skolen.
Det lyder stereotypt, når man siger, at det er sådan, en typisk indsat ser ud.
Der er selvfølgelig også andre.
Der er Stein Bagger, der er dem fra Hellerup, men dem, der er flest af, er altså dem, der har haft det svært hele tiden og som aldrig er blevet set og aldrig har fået den hjælp, de skulle have.
Det er ikke et standpunkt som Socialdemokraterne er enige i.
Vi gør for lidt for at nå dem, som har haft svære opvækstbetingelser.
Man bliver ikke nødvendigvis kriminel, fordi man har haft et hårdt liv, sådan er det ikke, men der er større sandsynlighed for det og især, hvis vi ikke sørger for at sætte ind med de rette sociale tiltag, som vi foreslår i det her forslag, og derfor kan jeg selvfølgelig meddele, at vi støtter forslaget, som det ligger.